钦定古今图书集成/理学汇编/文学典/第137卷 > 《刘勰文心雕龙》 > 《诏策》
## 钦定古今图书集成/理学汇编/文学典/第137卷 > 《刘勰文心雕龙》 > 《诏策》

“皇帝御㝢。其言也，神，渊嘿黼扆，而响盈四表，唯诏策
乎？”昔轩辕唐虞，同称为命。命之为义，制性之本也。其
在三代，事兼诰誓。誓以训戎，诰以敷政，命喻自天，故
授管锡，引《易》之姤象，后以施命诰四方，诰命动民，若
天下之有风矣。降及七国，并称曰命。命者，使也。秦并
天下，改命曰“制。”汉初定仪则，则命有四品：一曰策书，
二曰制书，三曰诏书，四曰戒敕。敕戒州部，诏诰百官，
制使赦命，策封王侯。策者，简也，制者，裁也，诏者，告也，
敕者，正也。《诗》云：“畏此简书。”《易》称“君子以制度数”，《礼》称
明君之诏，《书》称“敕天之命”，并本经典，以立名目，远诏
近命，习秦制也。《记》称“丝纶，所以应接群后”，虞重纳言，
周贵喉舌。故两汉诏诰，职在《尚书》，王言之大，动入史
策。其出如綍，不反若汗。是以淮南有英才，武帝使相
如视草；陇右多文士，光武加意于《书》辞。岂直取美当
时，亦敬慎来叶矣。观文、景以前，诏体浮新，武帝崇儒，
选言弘奥，策封三王，文同训典，劝戒渊雅，垂范后代。
及制诰严助，即云“厌承明庐”，盖宠才之恩也。孝宣玺
书赐太守陈遂，亦故旧之厚也。逮光武拨乱，留意斯
文，而造次喜怒，时或偏滥。诏赐邓禹称司徒为尧，敕
责侯霸称黄钺一下，若斯之类，实乖宪章。暨明帝崇
学，雅诏间出，安和政弛，礼阁鲜才，每为诏敕，假手外
请。建安之末，文理代兴，潘勗九锡，典雅逸群；卫觊《禅
诰》，符命炳燿，弗可加已。自魏晋诰策，职在中书，刘放、
张华，互管斯任，施命发号，洋洋盈耳。魏文帝下诏，辞
义多伟，至于作威作福，其万虑之一弊乎？晋氏中兴，
惟明帝崇才，以温峤文清，故引入中书。自斯以后，体
宪风流矣。夫王言崇秘，大观在上，所以百辟其刑，万
邦作孚。故授官选贤，则义炳重离之辉；优文封策，则
气含风雨之润；敕戒恒诰，则笔吐星汉之“华；治戎燮
伐，则声有洊雷之威；眚灾肆赦，则文有春露之滋；明
罚敕法，则辞有秋霜之烈。”此诏策之大略也。戒敕为
文，实诏之切者。周穆命郊父受敕宪，此其事也。魏武
称作敕，戒当指事而诰，勿得依违，晓治要矣。及晋武
敕戒备告百官，敕都督以兵要，戒州牧以董司，警郡
守以恤隐，勒牙门以御卫，有训典焉。戒者，慎也，禹称
“戒之用休。”君父至尊，在三罔极。汉高祖之敕太子，东
方朔之戒子，亦《顾命》之作也。及马援已下，各贻家戒。
班姬女戒，足称母师也。教者，效也，言出而民效也。契
敷五教，故王侯称教。昔郑弘之守南阳，条教为后所
述，乃事绪明也。孔融之守北海，文教丽而罕于理，乃
治体乖也。若诸葛孔明之详约，庾稚恭之明断，并理
得而辞中，辞之善也，自教以下，则又有命，《诗》云：“有命
自天”，明命为重也。《周礼》曰：“师氏诏王”，明诏为轻，今诏
重而命轻者，古今之变也，赞曰：皇王施令，寅严宗诰。
我有丝言，兆民伊好。辉音峻举，鸿风远蹈。腾义飞辞，
焕其大号。